George H. Whipple
George H. Whipple, George Hoyt Whipple, 28.8.1878-1.2.1976, amerikansk læge, der efter uddannelse på Johns Hopkins Hospital var professor ved universitetet i Rochester, New York 1921-55. Whipples videnskabelige hovedinteresse var hæmoglobin og blodsygdomme, især blodmangel (anæmi). Ved forsøg på hunde med anæmi påviste han i 1920, at anæmien kunne helbredes ved fodring med rå kalvelever, hvilket blev medvirkende til, at G. Minot og W. Murphy i 1926 kunne påvise den helbredende virkning af indtagelse af rå kalvelever ved den indtil da dødelige sygdom perniciøs anæmi. Sammen modtog de tre i 1934 nobelprisen i fysiologi/medicin.